Document ID: 32015R0068

KOMISJONI DELEGEERITUD MÄÄRUS (EL) 2015/68,
15. oktoober 2014,
millega täiendatakse Euroopa Parlamendi ja nõukogu määrust (EL) nr 167/2013 seoses põllu- ja metsamajandusmasinate tüübikinnituse saamiseks vajalike pidurdustõhususe nõuetega
(EMPs kohaldatav tekst)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 5. veebruari 2013. aasta määrust (EL) nr 167/2013 põllu- ja metsamajanduses kasutatavate masinate kinnituse ja turujärelevalve kohta (1), eriti selle artikli 17 lõiget 5,
ning arvestades järgmist:
(1)
Siseturg on sisepiirideta ala, kus on tagatud kaupade, isikute, teenuste ja kapitali vaba liikumine. Selleks kohaldatakse määruses (EL) nr 167/2013 defineeritud põllu- ja metsamajandusmasinate ning nende süsteemide, osade ja eraldi seadiste suhtes terviklikku ELi tüübikinnituse süsteemi ja tugevdatud turujärelevalvesüsteemi.
(2)
Mõiste „põllu- ja metsamajandusmasinad” hõlmab suurt hulka erinevaid ühe või enama teljega ning kahe, nelja või enama ratta või roomikuga masinatüüpe, näiteks ratas- ja roomiktraktoreid, haagiseid ja pukseeritavaid seadmeid, mida kasutatakse põllu- ja metsamajanduses mitmesugusel otstarbel, sh eritöödeks.
(3)
Kuigi määruse nõuete aluseks on viimati 1997. aastal muudetud õigusakt, on eelkõige tehnika arengu tõttu vaja üksikasjalikult kohandada katse-eeskirju ning kehtestada erisätted energiamahutite, hüdroajamiga masinate, pealejooksupidurisüsteemiga masinate, keerulise elektroonilise juhtsüsteemi, blokeerumisvastase pidurisüsteemi ja elektrooniliselt juhitava pidurisüsteemiga masinate jaoks.
(4)
Samuti on määruses haakeriistade pidurdusseadiste ning traktori ja haakemasina vahelise piduriühenduse jaoks kehtestatud rangemad nõuded kui nõukogu direktiivis 76/432/EMÜ (2), mis on tühistatud määrusega (EL) nr 167/2013.
(5)
Nõukogu otsusega 97/836/EÜ (3) ühines Euroopa Liit ÜRO Euroopa Majanduskomisjoni eeskirjaga nr 13. Sisulised nõuded, mis selle eeskirja 18. lisas on masinate komplekssete elektrooniliste juhtsüsteemide ohutuse kohta sätestatud, tuleb üle võtta käesolevasse määrusesse, sest nendes on arvesse võetud tehnoloogia uusimat taset.
(6)
Kuigi masinates, mille suurim valmistajakiirus on üle 60 km/h, on blokeerumisvastased pidurisüsteemid väga levinud ning neid võib pidada sobivaks ja teha need käesoleva määrusega kohustuslikuks, ei ole neid kuigi palju pakkuda masinatele, mille valmistajakiirus jääb vahemikku 40-60 km/h. Nende masinate puhul tuleb blokeerumisvastaste pidurisüsteemide kasutuselevõtt kinnitada pärast seda, kui Euroopa Komisjon on teinud nende kättesaadavuse lõpphindamise. Selleks peab komisjon hindama hiljemalt 31. detsembriks 2016 blokeerumisvastaste pidurisüsteemide kättesaadavust põllu- ja metsamajandusmasinate jaoks, mille suurim valmistajakiirus on 40-60 km/h. Kui hindamise tulemusena selgub, et selline tehnoloogia ei ole kättesaadav või kasutatav, peab komisjon muutma määrust nii, et need nõuded ei kohalduks masinatele, mille valmistajakiirus on 40-60 km/h.
(7)
Kui tootjatel on lubatud taotleda määruse (EL) nr 167/2013 artikli 2 kohaselt riiklikku tüübikinnitust, peaks liikmesriikidel olema kõikides käesolevas määruses käsitletavates küsimustes vabadus kehtestada riikliku tüübikinnituse nõuded, mis erinevad selles määruses sätestatutest.
Liikmesriigid ei tohi riikliku tüübikinnituse andmisel pidurdustõhususega seotud kasutusohutusele viidates keelduda andmast tüübikinnitust masinatele, süsteemidele, osadele või eraldi seadistele, mis vastavad käesolevas määruses sätestatud nõuetele, välja arvatud ühe voolikuga hüdraulikaühenduste korral. Määrusega tuleks kehtestada ühe voolikuga hüdraulikaühendustele ühtlustatud nõuded, mille täitmise korral oleksid need ühendused mõneks ajaks ELi tüübikinnituse saamiseks lubatud. Kuna aga mõnes liikmesriigis on riiklikud nõuded karmimad, peaks liikmesriikidel olema õigus keelduda riikliku tüübikinnituse andmisest ühe voolikuga hüdraulikaühendustega masinatüüpidele juba käesoleva määruse kohaldumise kuupäevast, kui see on nende arvates kooskõlas nende siseriiklike ohutusnõuetega.
(8)
Et kõik uued tüübikinnituse eeskirjad kohalduksid ühel ajal, tuleks käesolevat määrust kohaldada alates määruse (EL) nr 167/2013 kohaldamise kuupäevast,
ON VASTU VÕTNUD KÄESOLEVA MÄÄRUSE:
I PEATÜKK
REGULEERIMISESE JA MÕISTED
Artikkel 1
Reguleerimisese
Käesoleva määrusega kehtestatakse kooskõlas määrusega (EL) nr 167/2013 põllu- ja metsamajandusmasinate, nende süsteemide, osade ja neile mõeldud eraldi seadiste tüübi kinnitamise ja turujärelevalve jaoks vajalikud kasutusohutuse üksikasjalikud tehnilised nõuded ja katsemenetlused seoses pidurdustõhususega.
Artikkel 2
Mõisted
Kohaldatakse määruse (EL) nr 167/2013 mõisteid. Lisaks kasutatakse järgmisi mõisteid:
1) „pidurisüsteem”- osade kombinatsioon, mille ülesanne on järk-järgult vähendada liikuva masina kiirust või see peatada või hoida juba peatatud masin seisvana; süsteem koosneb juhtseadisest, ülekandest ja piduritest;
2) „sõidupidurisüsteem”- pidurisüsteem, mis võimaldab juhil kontrollida masina liikumist ning masin ohutult, kiiresti ja tulemuslikult peatada igal kiirusel ja koormusel, milleks masin on heaks kiidetud, ja igal tõusul ja langusel;
3) „reguleeritav pidurdamine”- pidurdamine, mille kestel seadise tavapärases töövahemikus pidurite rakendamisel või lahutamisel on täidetud kõik järgmised tingimused:
a)
juht saab juhtseadise abil igal ajal pidurdusjõudu suurendada või vähendada;
b)
pidurdusjõud toimib juhtseadise toimega samas suunas (monotoonne funktsioon);
c)
pidurdusjõudu saab kergesti ja piisava täpsusega reguleerida;
4) „juhtseadis”- juhi poolt otse käitatav seade, mis varustab ülekannet pidurdamiseks või pidurduse reguleerimiseks vajaliku energiaga, mis võib olla juhi lihasejõud, muust juhi kontrollitavast allikast pärit energia, sobivatel juhtudel haakemasina kineetiline energia või kõnealuste energialiikide kombinatsioon;
5) „ülekanne”- juhtseadise ja piduri vaheline osade kombinatsioon (v.a juhtkaablid ning juht- ja toitevoolikud traktori ja haakeriista vahel), mis ühendab need mehaaniliselt, hüdrauliliselt, pneumaatiliselt või elektriliselt või nende viiside kombinatsiooni teel funktsionaalseks tervikuks; kui pidurdusjõud saadakse juhist sõltumatust energiaallikast või sellise energiaallika abiga, siis loetakse ka süsteemi energiavaru ülekande osaks;
6) „juhtülekanne”- piduriülekande selliste osade kombinatsioon, mis kontrollivad pidurite tööd ja vajalikke energiavarusid;
7) „energiaülekanne”- selliste osade kombinatsioon, mis varustavad pidureid tööks vajaliku energiaga;
8) „hõõrdpidur”- pidur, kus jõud tekitatakse masina kahe üksteise suhtes liikuva osa hõõrdumisel;
9) „voolispidur”- pidur, kus jõud tekivad voolise toimel masina kahe üksteise suhtes liikuva osa vahel; hüdropiduri korral on voolis vedelik ja õhkpiduri korral õhk;
10) „mootorpidur”- pidur, kus jõud tekivad mootorilt ratastele üle kantud pidurdustõhususe kontrollitud suurenemisest;
11) „seisupidurisüsteem”- süsteem, mis võimaldab hoida masinat tõusul või langusel paigal ilma juhi abita;
12) „ahelpidurdus”- masinrongi pidurdamine järgmiste omadustega seadeldise abil:
a)
astmelistelt käitatav ainujuhtseadis, mille käitab juht juhiistmelt ühe liigutusega;
b)
masinrongi pidurdamiseks kasutatav energia pärineb ühest ja samast allikast;
c)
piduriseadis tagab iga masinrongi koosseisu kuuluva masina samaaegse või sobiva ajanihkega pidurduse, olenemata nende asendist üksteise suhtes;
13) „osapidurdus”- masinrongi pidurdamine järgmiste omadustega seadeldise abil:
a)
astmelistelt käitatav ainujuhtseadis, mille käitab juht juhiistmelt ühe liigutusega;
b)
masinrongi pidurdamiseks kasutatav energia pärineb kahest allikast;
c)
piduriseadis tagab iga autorongi koosseisu kuuluva sõiduki samaaegse või sobiva ajanihkega pidurduse, olenemata nende asendist üksteise suhtes;
14) „automaatpidurdus”- haakeriista(de) pidurdamine, mis toimub automaatselt masinrongi osa eraldumise korral, sh ühenduse purunemise tõttu, ilma et see mõjutaks masinrongi ülejäänud osa pidurdustõhusust;
15) „pealejooksupidurdus”- pidurdamine jõudude abil, mis tekivad haakeriista liikumisel traktori suunas;
16) „astmeline jõuülekanne”- ülekanne, mille puhul rõhku, jõudu või pöördemomenti edastatakse masina liikumise ajal masina mootori ja rataste vahelises jõuülekandes ning piduri juhtseadise ja rataste vahelises pidurisüsteemis pidevalt;
17) „täismassiga masin”- suurima tehnilise kandevõimeni koormatud masin;
18) „rattakoormus”- teepinnale rattaga kokkupuute kohal avaldatav vertikaalne staatiline jõud;
19) „teljekoormus”- teepinnale ratastega kokkupuute kohtadel avaldatavate vertikaalsete staatiliste jõudude summa;
20) „suurim staatiline rattakoormus”- suurima tehnilise kandevõimeni koormatud seisva masina rattakoormus;
21) „suurim staatiline teljekoormus”- suurima tehnilise kandevõimeni koormatud seisva masina teljekoormus;
22) „haakeriist”- määruse (EL) nr 167/2013 artikli 3 punktis 9 määratletud haagis või sama määruse artikli 3 punktis 10 määratletud vahetatav pukseeritav seadeldis;
23) „veotiisliga haakeriist”- R- või S-kategooria haakeriist, millel on vähemalt kaks telge, millest vähemalt üks on juhttelg, ja veotiisel, mis saab liikuda haakeriista suhtes vertikaalselt ega edasta traktorile kuigi suurt staatilist vertikaalset koormust;
24) „kesktelg-haakeriist”- R- või S-kategooria haakeriist, mille vähemalt üks telg asub ühtlaselt koormatud masina raskuskeskme lähedal, nii et traktorile kandub edasi ainult väike staatiline vertikaalne koormus, mis ei ületa 10 % haakemasina suurimast massist või koormusest 1 000 daN, olenevalt sellest, kumb on väiksem;
25) „jäiga veotiisliga haakeriist”- R- või S-kategooria haakeriist, millel on üks telg või teljerühm, millel on veotiisel, mis annab oma ehituse tõttu traktorile edasi märkimisväärse staatilise koormuse, ja mis ei ole kesktelg-haakeriist; masinate ühendamiseks ei kasutata veopolti ja sadulat; jäiga veotiisli puhul on lubatud väike vertikaalne liikumine; hüdraulilise liigendiga veotiislit loetakse jäigaks veotiisliks;
26) „aeglustisüsteem”- lisapidurisüsteem, mille abil saab tekitada ja hoida pidurduse toimet pikka aega, ilma et pidurdustõhusus märkimisväärselt väheneks (sh juhtseadis, mis võib olla üks seade või kombinatsioon mitmest seadisest, millest igaühel võib olla oma juhtseadis);
27) „elektrooniline pidurisüsteem” (EBS)- pidurisüsteem, mida juhitakse elektriliste signaalidega juhtülekandes ja elektriliste väljundsignaalidega seadmetesse, mis tekitavad salvestatud või toodetud energiast rakendusjõudu;
28) „automaatjuhtimisega pidurdus”- kompleksse elektroonilise juhtsüsteemi funktsioon, mille puhul pidurisüsteemi või kindlate telgede pidureid rakendatakse eesmärgiga pidurdada masinat kas juhi otsese toiminguga või ilma selleta, masinasse sisseehitatud seadme edastatud andmete automaatse hindamise tulemusena;
29) „selektiivne pidurdamine”- kompleksse elektroonilise juhtsüsteemi funktsioon, mille puhul rakendatakse üksikpidurid automaatselt ja masina pidurdamine on masina käitumise muutmise suhtes teisene;
30) „juhtkaabel”- kahe masina vaheline elektriühendus, mis võimaldab juhtida haakeriista pidurdamist masinrongis; koosneb juhtmestikust ja pistmikust ning sisaldab osi haakeriista juhtülekande andmeside ja elektrivarustuse jaoks;
31) „vedruakuga pidurikamber”- kamber, milles tekitatakse vedru kokkusurumiseks vajalik rõhumuutus;
32) „hüdroajam”- masina jõuallika liik, mis kasutab avatud või suletud ahelaga hüdrostaatilist ülekannet, kus vedelik liigub energiakandjana ühe või mitme hüdropumba ja ühe või mitme hüdromootori vahel;
33) „masinate kompleksne elektrooniline juhtsüsteem”- juhtimishierarhiasse kuuluv elektrooniline juhtsüsteem, kus hierarhia kõrgema taseme elektrooniline juhtfunktsioon või -süsteem võib juhitava funktsiooni välja lülitada;
34) „blokeerumisvastane pidurisüsteem”- sõidupidurisüsteemi osa, mis kontrollib pidurdamise ajal automaatselt masina ühel või mitmel rattal libisemisastet ratta pöörlemissuunas;
35) „otsemoduleeritav ratas”- ratas, mille pidurdusjõudu reguleeritakse vähemalt ratta oma sensorilt saabuvate andmete alusel;
36) „ühe voolikuga hüdraulikaühendus”- traktori ja haakemasina vaheline piduriühendus ühe hüdrovooliku kaudu.
II PEATÜKK
PIDURISEADISTE JA HAAGISE PIDURIÜHENDUSTE SUHTES KOHALDATAVAD NÕUDED
Artikkel 3
Pidurdustõhususega seotud paigaldus- ja tõendamisnõuded
1. Tootja peab varustama põllu- ja metsamajandusmasinad pidurdustõhusust mõjutavate süsteemide, osade ja eraldi seadistega, mis on projekteeritud, ehitatud ja komplekteeritud nii, et masin vastaks tavapärase kasutamise ja tootja eeskirjade kohase hoolduse korral artiklites 4-17 sätestatud üksikasjalikele tehnilistele nõuetele ja katsemenetlustele.
2. Tootja peab kinnitusasutusele füüsiliste näidiskatsetega tõestama, et Euroopa Liidu turul kättesaadavaks tehtud, registreeritud või liidus kasutusele võetud põllu- ja metsamajandusmasin vastab artiklites 4-17 sätestatud üksikasjalikele tehnilistele nõuetele ja katsemenetlustele.
3. Tootja peab tagama, et turul kättesaadavaks tehtud või liidus kasutusele võetav varuosa vastab määruses sätestatud üksikasjalikele tehnilistele nõuetele ja katsemenetlustele.
4. Käesoleva määruse nõuetele vastavuse asemel võib tootja esitada infopaketis komponendi katsearuande või muud asjakohased dokumendid, mis tõendavad süsteemi või sõiduki vastavust X lisas osutatud UNECE eeskirja nr 13 nõuetele.
5. Käesoleva määruse nõuetele vastavuse asemel võib tootja esitada infopaketis asjakohased dokumendid, mis tõendavad haakeriista blokeerumisvastase pidurisüsteemi (kui see on paigaldatud) vastavust X lisas osutatud UNECE eeskirja nr 13 19. lisa punkti 5 nõuetele.
6. Lõigetes 4 ja 5 nimetatud komponentidele ja süsteemidele osutatakse kooskõlas määruse (EL) nr 167/2013 artikliga 68 vastu võetud rakendusaktis.
Artikkel 4
Piduriseadiste ja haagise piduriühenduste ehitus- ja paigaldusnõuded
Piduriseadiste ja haagise piduriühenduste ehituse ja paigalduse suhtes kohaldatavaid katsemenetlusi ja nõudeid tuleb rakendada ja kontrollida määruse I lisa kohaselt.
Artikkel 5
Pidurisüsteemide ja haagise piduriühenduste ning nendega varustatud masinate katsetamis- ja tõhususnõuded
Pidurisüsteemide, haagise piduriühenduste ja nendega varustatud masinate suhtes kohaldatavaid katsemenetlusi ja tõhususnõudeid tuleb rakendada ja kontrollida määruse II lisa kohaselt.
Artikkel 6
Reageerimisaja mõõtmise suhtes kohaldatavad nõuded
Piduriseadiste ja haagise piduriühenduste reageerimisaja suhtes kohaldatavaid katsemenetlusi ja tõhususnõudeid tuleb rakendada ja kontrollida määruse III lisa kohaselt.
Artikkel 7
Pidurisüsteemide ja haagise piduriühenduste energiaallikate ja energiasalvestite ning nendega varustatud masinate suhtes kohaldatavad nõuded
Pidurisüsteemide ja haagise piduriühenduste energiaallikate ja energiasalvestite ning nendega varustatud masinate suhtes kohaldatavaid katsemenetlusi ja tõhususnõudeid tuleb rakendada ja kontrollida määruse IV lisa kohaselt.
Artikkel 8
Vedruakuga pidurite ja nendega varustatud masinate suhtes kohaldatavad nõuded
Vedruakuga pidurite ja nendega varustatud masinate suhtes kohaldatavaid katsemenetlusi ja tõhususnõudeid tuleb rakendada ja kontrollida määruse V lisa kohaselt.
Artikkel 9
Pidurisilindri mehaanilise lukustusseadisega seisupidurisüsteemide suhtes kohaldatavad nõuded
Pidurisilindri mehaanilise lukustusseadisega varustatud seisupidurisüsteemide suhtes kohaldatavaid tõhususnõudeid kontrollitakse määruse VI lisa kohaselt.
Artikkel 10
Alternatiivsed katsenõuded masinatele, mille puhul I, II ja III tüübi katsed ei ole kohustuslikud
1. Tingimused, mille puhul ei ole I, II ega III tüübi katsed teatud masinaliikide jaoks kohustuslikud, on sätestatud määruse VII lisas.
2. Lõike 1 alusel I, II ja III tüübi katsetest vabastatud masinate ja nende piduriseadiste suhtes kohaldatavaid katsemenetlusi ja tõhususnõudeid tuleb rakendada ja kontrollida määruse VII lisa kohaselt.
Artikkel 11
Pealejooksupidurisüsteemide, -seadiste ja haagise pealejooksupiduriühenduste ning nendega varustatud masinate pidurduskatsete suhtes kohaldatavad nõuded
Pealejooksupidurisüsteemide, -seadiste, haagise pealejooksupiduriühenduste ja nendega varustatud masinate suhtes kohaldatavaid pidurduskatsemenetlusi ja -nõudeid tuleb rakendada ja kontrollida määruse VIII lisa kohaselt.
Artikkel 12
Hüdroajamiga masinate ning nende piduriseadiste ja -süsteemide suhtes kohaldatavad nõuded
Hüdroajamiga masinate ning nende piduriseadiste ja -süsteemide suhtes kohaldatavaid katsemenetlusi ja tõhususnõudeid tuleb rakendada ja kontrollida määruse IX lisa kohaselt.
Artikkel 13
Masinate komplekssete elektrooniliste juhtsüsteemide ohutusnõuded
Masinate komplekssete elektrooniliste juhtsüsteemide ohutuse suhtes kohaldatavaid katsemenetlusi ja tõhususnõudeid tuleb rakendada ja kontrollida määruse X lisa kohaselt.
Artikkel 14
Blokeerumisvastaste pidurisüsteemide ja nendega varustatud masinate suhtes kohaldatavad nõuded ja katsemenetlused
Blokeerumisvastaste pidurisüsteemide ja nendega varustatud masinate suhtes kohaldatavaid katsemenetlusi ja nõudeid tuleb rakendada ja kontrollida määruse XI lisa kohaselt.
Artikkel 15
Õhkpidurisüsteemidega või standardi ISO 7638 kohase pistmiku 6. ja 7. kontakti kaudu toimiva andmesidega masinate elektrooniliselt juhitavate pidurisüsteemide ja nendega varustatud masinate suhtes kohaldatavad nõuded
Õhkpidurisüsteemidega või standardi ISO 7638 kohase pistmiku 6. ja 7. kontakti kaudu toimiva andmesidega masinate elektrooniliselt juhitavate pidurisüsteemide ja nendega varustatud masinate suhtes kohaldatavaid katsemenetlusi ja tõhususnõudeid tuleb rakendada ja kontrollida määruse XII lisa kohaselt.
Artikkel 16
Ühe voolikuga hüdraulikaühenduste ja nendega varustatud masinate suhtes kohaldatavad nõuded
1. Piduriseadiste ja haagise piduriühenduste ühe voolikuga hüdraulikaühenduste ning nendega varustatud masinate suhtes kohaldatavad tõhususnõuded on sätestatud XIII lisas.
2. Masinate tootjad ei tohi uutele T- ja C-kategooria masinatüüpidele paigaldada ühe voolikuga hüdraulikaühendusi pärast 31. detsembrit 2019 ja nimetatud kategooriate uutele masinatele pärast 31. detsembrit 2020.
III PEATÜKK
LIIKMESRIIKIDE KOHUSTUSED
Artikkel 17
Masinate, osade ja eraldi seadiste tüübikinnitus
Määruse (EL) nr 167/2013 artikli 6 lõike 2 kohaselt ei tohi kinnitusasutused alates 1. jaanuarist 2016 pidurdustõhususega seotud kasutusohutusele viidates keelduda ELi tüübikinnituse andmisest põllu- ja metsamajandusmasinate tüüpidele, mis vastavad käesoleva määruse nõuetele.
Määruse (EL) nr 167/2013 artikli 6 lõike 2 ja käesoleva määruse artikli 16 kohaselt peavad tüübikinnitust andvad asutused keelduma alates 1. jaanuarist 2020 tüübikinnituse väljastamisest T- ja C-kategooria masinatele, millel on ühe voolikuga hüdraulikaühendus.
Alates 1. jaanuarist 2018 peavad riiklikud asutused keelama selliste uute masinate turul kättesaadavaks tegemise, registreerimise ja kasutuselevõtu, mis ei vasta pidurdustõhususega seotud kasutusohutuse poolest määruse (EL) nr 167/2013 ja käesoleva määruse nõuetele.
Alates 1. jaanuarist 2021 peavad riiklikud asutused keelama selliste uute T- ja C-kategooria masinate turul kättesaadavaks tegemise, registreerimise ja kasutuselevõtu, millel on artiklis 16 sätestatud ühe voolikuga hüdraulikaühendus.
Artikkel 18
Masinate, süsteemide, osade ja eraldi seadiste riiklik tüübikinnitus
Riiklikud asutused ei tohi pidurdustõhususega seotud kasutusohutusele viidates keelduda tüübikinnituse andmisest masinate, süsteemide, osade või eraldi seadiste tüüpidele, kui masin, süsteem, osa või eraldi seadis vastab käesoleva määruse nõuetele (v.a ühe voolikuga hüdraulikaühenduste suhtes kohaldatavad nõuded).
IV PEATÜKK
LÕPPSÄTE
Artikkel 19
Jõustumine ja kohaldamine
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Seda kohaldatakse alates 1. jaanuarist 2016.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 15. oktoober 2014

Labels: 7
3
8
6